પ્રાપ્ત વિગતો મુજબ વિસનગર તાલુકાની વાલમ દુધ ઉત્પાદક સહકારી મંડળી લી.નું તા.૧-૧૦-૧૫ થી ૩૧-૩-૧૭ સુધીનુ ઓડીટર એચ.જી.રાવલ ઓડીટર ગ્રેડ-૨, સ.મં.(દુધ) ખેરાલુ દ્વારા ઓડીટ કરવામાં આવ્યુ હતુ. જે ઓડીટમાં દુધ મંડળીના હોદ્દેદારો દ્વારા ગંભીર નાણાંકીય ગેરરીતી આચરી હોવાનુ જાણવા મળ્યુ હતુ. ઓડીટના અહેવાલ પ્રમાણે તા.૧-૧૦-૧૫ થી ૩૧-૩-૧૭ ના સમયમાં મંડળીના પ્રમુખ અજયભાઈ ઈશ્વરભાઈ પટેલ દ્વારા મહેસાણા જીલ્લા મધ્યસ્થ સહ.બેંક વાલમ શાળામાંથી રૂા.૨,૫૦,૦૦૦ ઉપાડી તેમના ખાતે ઉધાર્યા હતા. જે રકમ અલગ અલગ તારીખોએ મંડળીમાં જમા કરાવી હતી. ત્યારબાદ પ્રમુખે વ્યવસ્થાપક કમીટીના સભ્યોની સહીથી રૂા.૧,૫૦,૦૦૦ બેંકમાંથી ઉપાડી, રોજમેળમાં લોન ધિરાણ વ્યાજ ખાતે ઉધાર્યા હતા. જે બેંકમાં જમા કરાવ્યા હતા. મંડળીમાં ધિરાણ કરવાની કોઈ જોગવાઈ ન હોવા છતા મંડળીના બેંક ખાતામાંથી ઉપાડ કરી પોતાના અંગત લાભ માટે વાપર્યા હતા. આમ મંડળીના પ્રમુખે રૂા.૪,૦૦,૦૦૦ ની હંગામી ઉચાપત કરી ગુનાહિત વિશ્વાસઘાત કર્યો હતો.